„CARAVANA FILMULUI ROMÂNESC“ CAPODOPERE ALE CINEMATOGRAFIEI NAŢIONALE, LA ONEȘTI

„CARAVANA FILMULUI ROMÂNESC“

CAPODOPERE ALE CINEMATOGRAFIEI

NAŢIONALE, LA ONEȘTI

Caravana filmului românesc este în desfăşurare deja de câţiva ani, prin cele două secţiuni ale sale: Capodopere ale cinematografiei naţionale şi Cartea şi filmul. În acest timp a poposit în diverse localităţi, atât în ţară cât şi în Bucureşti.

Pentru a cincea oară consecutiv, anul acesta, în perioada 31 iulie – 6 august, a avut loc, la Oneşti, o ediţie aniversară a acestei „caravane”.

Evenimentul a fost organizat de Asociaţia CineCultura şi MDV Audio Studio cu sprijinul Primăriei Municipiului Oneşti, al organizaţiei Dacin Sara, organism de gestiune colectivă care apără şi reprezintă Drepturi de Autor în Cinematografie şi Audiovizual – Societatea Autorilor Români din Audiovizual, UCIN – Uniunea Cineaştilor din România, CNC – Centrul Naţional al Cinematografiei şi al AFCN – Administraţia Fondului Cultural Naţional.

De-a lungul acestei săptămâni, în Parcul Municipal, au fost proiectate filme româneşti de excepţie, în fiecare seară de la ora 21:00, iar vizionările au fost deschise de un concert al cântăreţului Mihai Constantinescu, spectatorii fredonând cu drag cunoscutele lui melodii. Filmele difuzate au fost: Rămăşagul, În fiecare zi mi-e dor de tine, Faimosul Paparazzo, Tache, Cei care plătesc cu viaţa şi, unul dintre cele mai noi, #Selfie, din 2014.

Cei prezenţi în parc i-au putut admira în roluri memorabile pe unii dintre cei mai îndrăgiţi actori ai României cum ar fi: Draga Olteanu Matei, Florin Piersic, Mircea Diaconu, Marcel Iureş, Maia Morgenstern şi alţii. De asemenea, în incinta Bibliotecii „Radu Rosetti”, în perioada 2-4 august, admiratorii animaţiei româneşti au avut posibilitatea de a urmări trei filme clasice de animaţie: Uimitoarele aventuri ale Muşchetarilor, Aventurile lui Pin- Pin şi Misiunea spaţială Delta.

Aceste filme au fost însoţite de vocile unor actori cunoscuţi, cum ar fi: Alexandru Arșinel, Dem Rădulescu, Anda Călugăreanu, Mariana Mihuț, Marcel Iureş, Virgil Ogăşanu şi Valeria Ogăşanu. Şi, dacă publicul din Oneşti s-a delectat cu filme şi muzică, joi, 3 august, a avut plăcerea de a asista la lansarea volumului realizat de Călin Cazan, Cartea umbrelor mişcate. Animaţie pentru filme şi jocuri video, un manual de animaţie, după declaraţia autorului, dedicat atât cunoscătorilor cât şi începătorilor, dar, mai ales, curioşilor. Călin Cazan a colaborat cu Mircea Troia la scenariul şi regia filmului de animaţie Misiunea spaţială Delta.

Tot în zona cărţilor, la finalul săptămânii, actorul Dorel Vişan a recitat poezii în memoria colegului său de breaslă, Adrian Pintea, de la dispariţia căruia s-au împlinit 10 ani. Dorel Vişan a sosit în municipiul Oneşti cu ocazia acestui eveniment cinefil alături de alte două personalităţi importante ale filmului românesc: Maia Morgenstern şi Draga Olteanu-Matei.

În completarea listei invitaţilor speciali au venit regizorii Nicolae Mărgineanu şi Şerban Marinescu, care i-au delectat pe spectatori cu poveşti de la realizarea filmelor Faimosul Paparazzo, respectiv, Cei care plătesc cu viaţa.

ANCA MARIA LUPU

Contents